Tutu soek meer swart rugbyspelersArgieffoto Emeritus-aartsbiskop Desmond Tutu het gesê Suid-Afrika verdien ŉ Springbok-span wat verteenwoordigend is van sy reënboognasie, het The Star Vrydag berig. “Ek betreur die slakkepas waarteen transformasie plaasvind,” het Tutu in ŉ brief aan The Star se susterskoerant, The Cape Times, geskryf. Hy het die Suid-Afrikaanse Rugbyunie (Saru) veroordeel vir die tempo waarteen transformasie in die span plaasvind en gesê dit is “veral hartseer” om te sien dat die verkose swart spelers langs die veld bly sit en nie die geleentheid gebied word om hul staal te wys nie. Tutu sê die land verdien ŉ span wat die “volle spektrum van die reënboog wat ons definieer”, verteenwoordig. “Daar is sekerlik tog, 20 jaar ná ons vryheid uit apartheid, ŉ paar swart perde wat saam met die bruin en kastaiingbruin-spelers kan hardloop in toekomstige wedrenne?” het Tutu geskryf. Die Springbokke speel Saterdag om 21:40 teen Argentinië in die Rugby-kampioenskap in Salta, Argentinië. Daar is drie bruin spelers en 12 wit spelers in die span. Twee van die agt reserwespelers is swart.